Azərbaycan müəllimi (qəzet)

"Azərbaycan müəllimi" qəzeti — Azərbaycan Respublikası Elm və Təhsil Nazirliyinin rəsmi mətbuat orqanı. 1934-cü ildən fəaliyyət göstərən qəzet Azərbaycanda elm və təhsil sahəsindəki yeniliklərin, təhlillərin, pedaqoji yazıların, reportajların, müsahibələrin, qabaqcıl pedaqoji təcrübələrin işıqlandırıldığı platformadır.

 Tarixi 
"Azərbaycan müəllimi" qəzeti 1934-cü il sentyabrın 2-də "Qommunist Məarifi" adı ilə nəşrə başlayıb. Bu mətbu orqan kommunist ideyalarının, bolşevik maarifinin ruporu kimi nəzərdə tutulub yaradılsa da, ilk gündən mövcud çərçivəyə sığmayıb və daha çox ümumxalq qəzeti kimi diqqəti cəlb edib. Sırf pedaqoji məsələlərə daha geniş yer ayırdığı üçün 1938-ci ildə qəzetin adı dəyişdirilərək "Müəllim qəzeti" adlandırılıb. Qəzet 1941-ci ilin iyununadək bu adla nəşr olunub. 1941-ci ilin iyunundan 1946-cı ilin aprelinədək qəzetin nəşri dayandırılıb, qəzetin əməkdaşları döyüşən ordu sıralarına yollanıblar.

1934-cü ildə 5 min tirajla dərc olunan nüsxələrinin sayı artaraq 1954-cü ildə 20 minə çatıb.

Qəzetin təşəkkül tarixindən 1946-cı ilə qədərki dövr onun çətin mərhələlərindən biri hesab edilir. Belə ki, qəzetin ilk müəlliflərindən bir çoxu Stalin repressiyalarının qurbanı olub. Bəziləri NKVD zindanlarına atılaraq onlara "xalq düşməni" damğası vurulub, əməkdaşların bir qismi isə Böyük Vətən müharibəsində həlak olub. 1946-cı ilin aprelindən etibarən "Azərbaycan müəllimi" adı ilə yenidən nəşrə başlayıb.

Qəzet təkcə Azərbaycanda deyil, keçmiş SSRİ respublikalarında və xarici ölkələrdə də oxucu kütləsinə sahib olub. Bundan əlavə, xarici ölkələrdə 40-dan artıq abunəçisi olub.

Heydər Əliyevin qəzetin 60 illik yubileyi münasibətilə redaksiya kollektivinə göndərdiyi təbrik məktubunda "Azərbaycan müəllimi"nin fəaliyyətinə layiqli qiymət verib, qəzetin ictimai-siyasi həyatdakı rolu yüksək dəyərləndirilib.

"Azərbaycan müəllimi"nin 90 illik yubileyinə hazırlıq mərhələsində bu mətbu orqanın inkişafının və fəaliyyətinin ayrı-ayrı mərhələlərini izləmək, məlumatlar toplamaq, təhlillər aparmaq məqsədilə dövlət arxivlərində tədqiqatlar aparılıb.

Qəzetə indiyədək Mahmud Ağayev, Züleyxa Əliyeva, Rüstəm Hüseynov, A.Məhərrəmov, A.Bədəlov, Mirabbas Aslanov, Şahin Səfərov, Məhəmməd Baharlı, Valeh Mirzə, Bayram Hüseynzadə, Nurəddin Heydərov rəhbərlik edib. Hazırda isə qəzetin baş redaktoru Sarvan İbrahimovdur.

 Yazarlar 
"Azərbaycan müəllimi" qəzetində akademik Mehdi Mehdizadə, alimlər Əhməd Seyidov, Mərdan Muradxanov, Şövqi Ağayev, Nurəddin Kazımov, Zahid Qaralov, Bəşir Əhmədov, Misir Mərdanov, Əliheydər Həşimov, Yəhya Kərimov, Əziz Əfəndizadə, Hüseyn Əhmədov, Əkbər Bayramov, Əbdül Əlizadə, Əjdər Ağayev, xalq müəllimləri Zahid Şöyübov, İsrafil Şükürov, əmək qəhrəmanları , Zərbəli Səmədov, Məhər Quliyev, İsa Məmmədov və başqaları, həmçinin şair, dramaturq Səməd Vurğun, yazıçı, pedaqoq Abdulla Şaiq, yazıçı Qılman İlkin, görkəmli ictimai-siyasi xadim, professor Xudu Məmmədov, Azərbaycanın ilk peşəkar qadın musiqi xadimi Şövkət Məmmədova, bəstəkar Üzeyir Hacıbəyli, bəstəkar Qara Qarayev, görkəmli alim, mətbuat tədqiqatçısı Şirməmməd Hüseynov və s. çıxış ediblər.

Bundan başqa, Mirzə İbrahimov, Sabit Rəhman, Manaf Süleymanov, Osman Sarıvəlli, Əlfi Qasımov, Cabir Novruz, Qabil İmamverdiyev, Qasım Qasımzadə, Bəxtiyar Vahabzadənin və başqalarının imzaları oxucuların ən çox arzuladığı yazılardan xəbər verir. Azərbaycanın dilçi-ədəbiyyat xadimlərindən akademik Həmid Araslı, professor Əziz Mirəhmədov, Əbdüləzəl Dəmirçizadənin dərsliklər, onların dil xüsusiyyətləri, didaktik əhəmiyyəti, tədrislə bağlı yazıları dərc olunub.

Şirməmməd Hüseynov, xalq maarif təşkilatçısı Camo Cəbrayılbəyli, pedaqoq İmamverdi Əbilov, Sosialist Əməyi Qəhrəmanı Zərbəli Səmədov, Sona Tağıyevanın və başqalarının yazıları da qəzetdə dərc olunub.

 Həmçinin bax 
 Azərbaycanda təhsil
 Elm (qəzet)

 İstinadlar 

 Xarici keçidlər 

 Qəzetin arxivi
 Azərbaycan Milli Kitabxanası
 "Azərbaycan müəllimi" 90 ilin izi ilə filmi
 "Azərbaycan müəllimi" qəzetinin xüsusi buraxılışı

Kateqoriya:Azərbaycan qəzetləri
Kateqoriya:1934-cü ildə Azərbaycanda yarananlar
Kateqoriya:Azərbaycan Elm və Təhsil Nazirliyi
Kateqoriya:2 sentyabrda yarananlar